Tyske fabrikkarbeidere spiste rundstykker med rottegift
Arbeiderne ved en plastikkfabrikk i Steinfeld, rundt 300 kilometer vest for Berlin, fant rundstykkene i en eske utenfor fabrikkporten da de kom på jobb onsdag. Sammen med esken lå en lapp der det sto at rundstykkene var en gave til de ansatte ved fabrikken. Arbeiderne begynte å forsyne seg, men ante raskt uråd og kontaktet legevakten da de ved nærmere ettersyn fant et ukjent stoff på rundstykkene. Noen av rundstykkene ble testet ved et sykehus i Berlin, som raskt kunne fastslå at det dreide seg om rottegift. 25 arbeidere ble deretter innlagt for observasjon, men talsmenn for politiet opplyser at det ikke er fare for livet for noen av dem. Politiet etterforsker nå hvem som kan ha plassert de forgiftede rundstykkene ved fabrikkporten og hvilket motiv vedkommende eventuelt kan ha hatt.
25 tyske fabrikkarbeidere havnet på intensivavdelingen etter å ha spist giftige rundstykker.